**Uvodna riječ predsjednice Skupštine Glavnog grada**

**dr Jelene Borovinić Bojović**

**na panel diskusiji „Nasilje nad ženama”**

Podgorica, 24. novembar, 2023.

Dobar dan dame i gospodo,

Dozvolite da se na početku zahvalim svima vama koji ste se odazvali našem pozivu da uoči Međunarodnog dana eliminacije nasilja nad ženama, razgovoramo o ovoj veoma značajnoj i, isto tako bolnoj temi - bolnoj kako za mnoge žene lično i njihove porodice, tako i za društvo u cjelini.

Nasilje nad ženama nije samo ženski problem i svakako nije samo ženska priča, kao što nijedna priča ne može biti samo muška ili samo ženska, već jedino ljudska. Kada govorimo o nasilju nad ženama, mi ne govorimo – važno je istaći – o sukobu između dva pola, već o nasilniku i njegovoj žrtvi.

Svjedoci smo da borba protiv nasilja nad ženama, kao društveno aktivna i aktuelna tema, traje već duže vremena. O njoj se debatuje, realizuju se različiti projekti, preduzimaju se određene aktivnosti – ali, ova zastrašujuća društvena pojava opstaje i dalje. Da bi se ova naša borba završila pobjedom, imajući u vidu kompleksnost pojave protiv koje se borimo, moramo je sa jednakom doslednošću i upornošću voditi sinhronizovano na više nivoa i u više različitih društvenih oblasti.

Jedan segment te borbe svakako predstavljaju tribine i paneli kao što je ovaj naš današnji. Razgovor je način da svijest o problemu bude stalno prisutna u društvu, a ta svijest je opet uslov bez kojeg se ne može očekivati ozbiljniji angažman u pravcu rješavanja problema.

Važan dio borbe o kojoj govorimo jeste rad na unapređenju socijalnih servisa kao instumenata za neposrednu pomoć žrtvama nasilja. To je aspekt u kojem možemo značajno da napredujemo i vjerujem da i Glavni grad kao institucija u tom dijelu može da pomogne u realizaciji nekih dobrih ideja. Iskoristila bih ovu priliku da pozovem sve vas koji imate iskustva na ovom polju da kandidujete projekte koji bi mogli da se realizuju u saradnji sa Glavnim gradom, u skladu sa procjenom izvodljivosti od strane naših službi.

Sledeće polje aktivnosti na koje bih ukazala jeste rad na unapređenju zakonodavnog okvira i konstantnoj edukaciji pripadnika represivnog aparata. Kao što znamo, izmjene zakona zavise od političke volje, ali sam sigurna da u pogledu ovog pitanja postoji opšta saglasnost svih političkih faktora u Crnoj Gori.

Jedan od najvažnijih segmenata kada je riječ o prevenciji nasilja nad ženama svakako su aktivnosti u oblasti obrazovanja. Edukacija i razvijanje svijesti i samosvijesti kod naših djevojčica i dječaka jeste najsigurniji put do toga da jednog dana imamo odrasle ljude koji će živjeti u skladu sa principom – ne čini drugima ono što ne želiš sebi. Edukacija ne mora uvijek da se ostvaruje klasičnim nastavnim sredstvima. Često se veoma dobro može učiti i kroz različite forme umjetnosti, uključujući i film, u šta smo imali prilike da se uvjerimo maloprije dok smo gledali „Šejlu**”**, sjajno i potresno ostvarenje Velibora Čovića.

Konačno, kao ljekarka, smatram da sprečavanju nasilja nad ženama svoj doprinos treba da da i medicina. I laici danas znaju da gotovo iza svakog agresivnog ponašanja stoji neki unutrašnji konflikt i patnja. U Crnoj Gori još uvijek postoji, iako u značajno manjoj mjeri, stigmatizacija osoba koje imaju problem sa mentalnim zdravljem, što nažalost obeshrabruje mnoge da na vrijeme potraže ljekarsku pomoć i tako preduprijede mnoge probleme i nevolje. Kao što sam navela, situacija je danas bolja nego što je bila, ali i dalje se može mnogo toga uraditi da se poboljša način na koji se naši građani odnose prema mentalnim bolestima.

Kada govorimo o nasilju nad ženama, uvijek prvo pomislimo na fizičko nasilje. Ali, jednako je zastrašujuće, a ponekad možda i više – verbalno, odnosno psihičko nasilje. Nedavno sam, govoreći o tome podsjetila na Miljkovićev stih „Ubi me prejaka reč**”.** Riječi zaista mogu da budu ubitačne, da u nekim ekstremnim slučajevima dovedu i do gubitka života.Zato je posebno važnoda svi mi koji smo u poziciji da javno istupamo, promovišemo kulturu dijaloga, pristojne interakcije i čuvanja dostojanstva svakog čovjeka.

Na kraju, važna poruka koju bih danas željela da pošaljem jeste: protiv nasilja se ne možemo boriti nasiljem. Ovo ne govorim bez razloga. U poslednje vrijeme registrujemo sve veći broj slučajeva nasilja među ženama, kao i žena prema muškarcima. Mi moramo učiti naše djevojčice da se brane i da ne trpe nasilje, ali učinili bismo veliki grijeh kada bismo ih svjesno ili nesvjesno učili da budu agresivne kako ne bi bile žrtve. Ako ne povedemo računa u tome, prijeti opsnost da cjelokupno društvo potone još dublje u začarani krug nasilja.

Vjerujem da su učesnice našeg panela među najkompetentnijim osobama u Crnoj Gori kada je riječ o tretiranju problema nasilja nad ženama, pa očekujem da ćemo imati danas priliku da čujemo vrijedna iskustva i opservacije, kao i da vodimo zanimljiv dijalog.

Hvala Vam.